༄༅། །བཅོམ་ལྡན་འདས་འཇམ་དཔལ་གཤིན་རྗེའི་གཤེད་དམར་པོའི་ཕྲིན་ལས་ཀྱི་སྒོམ་ཁོག་བཞུགས་སོ། །
བཅོམ་ལྡན་འདས་འཇམ་དཔལ་དམར་པོ་ལ་ཕྱག་འཚལ་ལོ། །འཇམ་དཔལ་གཤིན་རྗེའི་གཤེད་ཀྱི་མཆོག་ཐུན་མོང་གི་དངོས་གྲུབ་ཐོབ་པར་འདོད་པས། མངོན་པའི་རྟོགས་པ་བསྒོམ་པའི་རིམ་པ་དང་། མཆོད་པའི་གོ་རིམ་བསྟན་པ་ནི། སྤྱི་དོན་གསུམ་སྟེ། སྔོན་དུ་འགྲོ་བ་དང་། ཕྲིན་ལས་ཀྱི་གཞུང་དང་། མཇུག་བསྡུ་བའི་རིམ་པའོ། །དང་པོ་ལ་གསུམ་སྟེ། གཞི་ཕུན་སུམ་ཚོགས་པ་ལྔ་དང་ལྡན་པར་བྱ་བ་དང་། བསོད་ནམས་ཀྱི་ཚོགས་བསགས་པའི་རིམ་པ་དང་། སྔོན་དུ་འགྲོ་བའི་ཆོ་ག་དངོས་སོ། །དང་པོ་ཕུན་སུམ་ཚོགས་པ་ལ་ལྔ་ལས། དང་པོ་གནས་ཕུན་སུམ་ཚོགས་པ་ནི། སྤྱིར་སྔོན་གྱི་གྲུབ་པ་ཐོབ་པས་ཞབས་ཀྱིས་བཅགས་པ་བྱིན་རླབས་དང་ལྡན་པ། དབེན་པ། ཉམས་དགའ་བ། དགོས་པ་ཚང་བ། བཙན་པ། འདུ་འཛིན་དང་གཡེངས་པ་མེད་པ། བཀྲ་ཤིས་པ། གཞུང་ལས་བཤད་པའི་མཚན་ཉིད་དང་ལྡན་པའོ། །དེའང་གཞུང་ལས། ནམ་མཁའ་འཁོར་ལོ་རྩིབས་ཆགས་པ། །ས་གཞི་པདྨའི་འདབ་རྒྱས་ཤིང་། །ཕུ་ན་དར་དཀར་ཡུལ་བྲེས་པ། །མདའ་ན་གཡུ་ཡི་མཎྜལ་ཡོད། །ཤར་རི་གཡེལ་ཞིག་ལྷོ་རི་གཞོལ། །ནུབ་རི་མཐོ་ལ་བྱང་རི་སྐྱོབ། །སྔ་དྲོ་ཉི་མའི་མདངས་བསྡུད་ཅིང་། །དགོང་མོ་ཉི་མའི་ཟེར་བསྡུད་པ། །རྩི་ཤིང་ནགས་ཚལ་མེ་ཏོག་རྒྱས། །ཆུ་བོ་དལ་ཞིང་གནོད་པ་མེད། །སྐྱེ་བོའི་ཡ་ག་སྤངས་པ་ཡི། །མཚན་ཉིད་ལྡན་པའི་གནས་མཆོག་ཏུ། །བར་ཆད་བསལ་བའི་ཆོ་ག་བྱ། །ཞེས་གསུངས་སོ། །ཁྱད་པར་དུ་དུར་ཁྲོད་ཆེན་པོ་མི་རོ་གསར་རྙིང་ཡོད་པའམ། ཡང་ན་བྲག་དམར་ཆོལ་བཟང་འདྲ་བ། ཤིང་རྩི་གདུག་པ་ཅན་འཁྲུངས་པ། ཁྲ་དང་འུག་པའི་ཚང་ཡོད་པ། འདྲེ་སྲིན་གདུག་པ་ཅན་གནས་པ་དེ་ལྟ་བུར་བྱའོ། །དེའང་གཞུང་ལས། གནས་ནི་དུར་ཁྲོད་ཆེན་པོ་ཡི། །མི་རོ་གསར་རྙིང་ཡོད་པ་དང་། །ཤིན་ཏུ་འཇིགས་ཤིང་སྐྱི་གཡའ་བ། །མ་མོ་མཁའ་འགྲོ་འདུ་བའི་གནས། །ཡང་ན་བྲག་དམར་མཆེ་རིས་ཅན། །རྩི་ཤིང་ནགས་ཚལ་དྲུངས་འཐུག་པ། །གསོད་བྱེད་ཁྲ་ཡི་ཚང་བཅས་པ། །གནོད་སྦྱིན་དྲག་པོ་འདུ་བའི་གནས། །དེར་ནི་དཀྱིལ་འཁོར་རབ་ཏུ་བྱ། །ཞེས་གསུངས་སོ། །ཡང་ན་རང་དབང་ཞིང་ཉམས་དགའ་བའམ། མཁར་ཆེན་པོའི་སུམ་ཐོག་ཏུ་བྱ་བར་ཡང་གསུངས་སོ། །གཉིས་པ་སྒྲུབ་པ་པོ་ཕུན་སུམ་ཚོགས་པ་ནི། རྣལ་འབྱོར་པ་མི་ཆོས་ཀྱི་རྒྱུ་དག་པ། དད་པ་ཆེ་ཞིང་བརྩོན་འགྲུས་དང་ལྡན་པ། ཤེས་རབ་ཆེ་ཞིང་སྙིང་རྗེ་དང་ལྡན་པ། བསྒོམ་བསྲན་ཆེ་ཞིང་སྙིང་རུས་ཆེ་བ་དང་ལྡན་པ། དམ་ཚིག་གཙང་ཞིང་བརྟུལ་ཞུགས་དང་ལྡན་པ། བླ་མ་བཟང་ཞིང་ཐུགས་ཀྱིས་ཟིན་པ། དབང་རྫོགས་ཤིང་མན་ངག་དང་ལྡན་པས་བྱའོ། །དེའང་གཞུང་ལས། རྣལ་འབྱོར་དད་ལྡན་བརྩོན་འགྲུས་ལྡན། །ཤེས་རབ་སྙིང་རྗེ་ལྡན་པ་དང་། །བསྒོམ་བསྲན་ཆེ་ཞིང་འགྱུར་བ་མེད། །དམ་ཚིག་འཇིག་པའི་མཁར་ལྟར་བསྲུང་། །ཐོག་མར་བླ་མ་བསྟེན་བྱས་ཏེ། །དབང་དང་མན་ངག་ལྡན་པར་བྱ། །ཞེས་གསུངས་སོ། །གསུམ་པ་འཁོར་ཕུན་སུམ་ཚོགས་པ་ནི། དགྱེས་པ་སྐོང་བའི་འཁོར་གཟུངས་མ་མཚན་དང་ལྡན་པ་དང་། ཐུགས་ཐུབ་དཔའ་བོའི་འཁོར་བློ་བརྟན་ཞིང་བཀའ་བློ་བདེ་བ་དང་། རྡུལ་ཕྱགས་སྐྱེས་བུའི་འཁོར་བསྒོ་བ་ཉན་ཅིང་དོན་གྲུབ་པ་དང་། གཞན་ཡང་དགེ་སྦྱོར་གྱི་གྲོགས་སུ་འགྲོ་བ་ཅི་རིགས་པ་བསྟེན་ཅིང་། གནོད་བྱེད་འགལ་རྐྱེན་དུ་གྱུར་པ་རྣམས་སྤང་བར་བྱའོ། །དེའང་གཞུང་ལས། ཕྱག་རྒྱ་མཚན་དང་ལྡན་པ་དང་། །གྲོགས་པོ་དཔའ་ལ་སེམས་སྟོབས་ལྡན། །ཡིད་དང་འཐད་ཅིང་བསྒོ་བ་ཉན། །ཞེས་སོ། །བཞི་པ་དུས་ཕུན་སུམ་ཚོགས་པ་ནི། བསྙེན་པ་དང་བསྒྲུབ་པའི་དུས་ནི། ཡར་ངོའི་ཚེས་གྲངས་དང་གཟའ་སྐར་བཟང་པོ་ཁོ་ན་ལ་འཇུག་པར་བྱའོ། །དྲག་པོ་ལས་སྦྱོར་གྱི་དུས་ནི། མར་ངོའི་དུས་སུ་གཟའ་སྐར་ངན་པ་ཁོ་ན་ལ་འཇུག་པར་བྱའོ། །དེའང་གཞུང་ལས། བསྙེན་ཅིང་བསྒྲུབ་པ་ཡར་གྱི་ངོ་། །ཚེས་གྲངས་གཟའ་སྐར་བཟང་ལ་འཇུག །ཅེས་གསུངས་སོ། །ལྔ་པ་རྫས་ཕུན་སུམ་ཚོགས་པ་ནི། འཚོ་བ་ཟས་ཀྱི་ཡོ་བྱད་དང་། སྒྲུབ་པ་རྟེན་གྱི་ཡོ་བྱད་དང་། རྐྱེན་བཟློག་སྨན་གྱི་ཡོ་བྱད་དང་། མཆོད་པ་རྫས་ཀྱི་ཡོ་བྱད་དང་། བར་ཆད་བསལ་བའི་ཡོ་བྱད་རྣམས་ལྡབ་ཐང་དུ་བསགས་པར་བྱའོ། །སྤྱི་དོན་གཉིས་པ་བསོད་ནམས་ཀྱི་ཚོགས་བསགས་པ་ནི། སཱཙྪ་དང་། ཉེའུ་འདོན་དང་། ཆུ་གཏོར་ལ་སོགས་པ་དགེ་བའི་རྩ་བ་ཅི་འབྱོར་པ་བྱའོ། །གསུམ་པ་སྔོན་དུ་འགྲོ་བའི་ཆོ་ག་དངོས་ནི་གཉིས་ཏེ། དང་པོ་རྫས་དང་ཡོ་བྱད་བཤམས་པ་ནི། བཀོལ་བྱང་ནས་འབྱུང་བ་བཞིན་དུ། ས་ཆོག་བྱ་བ་དང་། དཀྱིལ་འཁོར་རྩིག་པ་དང་། ཆག་ཆག་གདབ་པ་དང་། ཐིག་གདབ་པ་དང་། དཀྱིལ་འཁོར་བྲི་བ་ལ་སོགས་པར་བྱའོ། །དེ་ལྟར་མ་གྲུབ་ན་མཎྜལ་བྱི་དོར་བྱས་ལ། མེ་ཏོག་གི་ཚོམ་བུ་བཀོད། བྲིས་སྐུ་ལ་སོགས་པ་སྐུ་གསུང་ཐུགས་ཀྱི་རྟེན་བཀྲམ། ནང་གི་མཆོད་པ་སྨན་ཕུད་དང་རཀྟ་དང་གཏོར་མ་ཡང་བཤམས། ཕྱིའི་མཆོད་པ་སྣ་ལྔ་ཡང་བཤམ། བླ་བྲེ་ལ་སོགས་པའི་རྒྱན་ཡང་ཅི་འབྱོར་བཤམ་མོ། །གཉིས་པ་ཆོ་གའི་སྔོན་དུ་འགྲོ་བ་ནི་དྲུག་སྟེ། མཚམས་བཅད་པ་དང་། བཤགས་པ་བྱ་བ་དང་། བརྡའ་སྒོ་དབྱེ་བ་དང་། བརྡ་ཕྱག་འཚལ་བ་དང་། བྱིན་དབབ་པ་དང་། མཆོད་པ་བྱིན་གྱིས་བརླབས་པའོ། །དང་པོ་ལ་གཉིས་ཏེ། དགོས་ཆེད་ནི། བར་ཆད་ཀྱི་བགེགས་ཀྱི་མི་ཚུགས་པའི་ཕྱིར་རོ། །དབྱེ་ན་དྲུག་སྟེ། དང་པོ། རྣམ་པར་མི་རྟོག་པའི་མཚམས་ནི། སྟན་བདེ་བ་ལ་ལུས་ཀྱི་འདུག་སྟངས་ལེགས་པར་བཅས་ཏེ། ཆོས་ཉིད་རྣམ་པར་མི་རྟོག་པའི་ངང་ལ་ཡུན་རིང་དུ་བསྒོམ་མོ། །གཉིས་པ་བགེགས་བསྐྲད་པའི་མཚམས་ནི། མ་སུརྱ་མཎྜ་ལ་ཞེས་བརྗོད་པས་ཉི་མའི་དཀྱིལ་འཁོར་ཧཱུྃ་དམར་པོས་མཚན་པ་གཅིག་བསྒོམ། ཧཱུྃ་དེ་སྤྲོ་བསྡུས་འོད་དུ་ཞུ་ནས། ཨཱོྃ་ཨ་ཀྲོ་ཏེ་ཀ་མཉྫུ་ཤྲཱི་ཡ་མཱ་ནྟ་ཀ་ཧཱུྃ་ཕཊ། ཅེས་བརྗོད་པས་ཁྲོ་བོ་སྐུ་མདོག་དམར་པོ་ཞལ་གཅིག་ཕྱག་གཉིས་པ། གཡས་བེ་ཅོན། གཡོན་པ་སྡིགས་མཛུབ་ཞགས་པ་དང་བཅས་པ་གཅིག་སྐུ་ལ་དུར་ཁྲོད་ཀྱི་ཆས་ཀྱིས་བརྒྱན་པ་གཅིག་བསྒོམ་མོ། །དེ་ནས་བགེགས་ལ་བཀའ་བསྒོ་བ་ནི། ཧཱུྃ། གསང་སྔགས་དོན་ལ་ཞེས་པའི་ཚིག་བཞི་བརྗོད་པས། བགེགས་རྣམས་དེངས་པར་བསམ། གསུམ་པ་སྔགས་ཀྱིས་བགེགས་བསྐྲད་པ་ནི། ཨཱོྃ་ཧྲཱིཿཥྚི་ཝིཥྚི་ཏཱ་ཞེས་པའི་སྔགས་བརྗོད་པས་བ་སྤུ་དང་ཤངས་ཀྱི་རླུང་སྒྲོམ་ནས་ཁྲོ་ཆུང་མཚོན་ཆ་ཐོགས་པ་བསམ་གྱིས་མི་ཁྱབ་པ་འཕྲོས་ཏེ་བགེགས་རྣམས་དཔག་ཚད་དང་རྒྱང་གྲགས་ལ་སོགས་པར་བསྐྲད་པར་བསམ། བཞི་པ་ར་བ་དང་གུར་གྱི་མཚམས་ནི། གོང་གི་ཁྲོ་ཆུང་རྣམས་སླར་འདུས་ཏེ་བསྐྲད་ཀྱང་མི་འགྲོ་བའི་འགེགས་རྣམས་ལ་མཚོན་ཆའི་ཆར་ཕབ་སྟེ། ཕུང་པོ་རྡུལ་དུ་བརླག་ནས་ཁྲོ་ཆུང་རྣམས་བ་སྤུའི་བུ་གར་ཐིམ་པར་བསམ་པའམ། སྟེང་འོག་ཕྱོགས་མཚམས་ཐམས་ཅད་ཁྲོ་བོའི་གུར་དུ་སོང་བར་བསམ་མོ། །དེ་ནས་མཚོན་ཆའི་གུར་བསྒོམ་པ་ནི། ལག་པའི་སོར་མོ་ལྔ་ལ་དཔའ་བོ་འབྲུ་ལྔ་བསྒོམ་སྟེ། ཨཱོྃ་བྷྲཱུྃ། ཧཱུྃ་བྷྲཱུྃ། ཏྲཱྃ་བྷྲཱུྃ། ཧྲཱིཿབྷྲཱུྃ། ཧཱ་བྷྲཱུྃ། ཞེས་སོར་མོ་རྣམས་སྤྲུགས་པས། རྡོ་རྗེ་བེ་ཅོན་དང་། འཁོར་ལོ་དང་། དབྱུག་ཐོ་དང་། རལ་གྲི་དང་། ཕུར་པ་དང་། རྡོ་རྗེ་རྒྱ་གྲམ་དུ་གྱུར་ནས། དེ་རྣམས་རིམ་པ་བཞིན་དུ་སྟེང་ནས་གུར་དང་། འོག་ནས་ས་གཞི་དང་། ཕྱོགས་མཚམས་རྩིག་པ་དང་། འོད་ཟེར་འདུ་འཕྲོར་གྱུར་ཏེ། བགེགས་ཨ་ཅང་ཆེ་བསྐལ་པའི་རླུང་གིས་ཀྱང་མི་ཐར་བར་བསམ་མོ། །ཧཱུྃ། ང་ཡི་དཀྱིལ་འཁོར་བརྟན་བྱའི་ཕྱིར། །ཞེས་པའི་ཚིག་བཞི་དང་། སྟེང་ཡང་བེ་ཅོན་བླ་བྲེ་ལ། །ཞེས་པའི་ཚིག་བཞིས་གསལ་གདབ། ལྔ་པ་མེ་དཔུང་གི་གུར་དང་ར་བ་བསྒོམ་པ་ནི། མིག་གཡས་པ་མ་ལས་ཉི་མའི་དཀྱིལ་འཁོར་ལ་རྃ་བསམས་ཏེ། བཛྲ་ཛྭ་ལ་རྃ། ཞེས་བརྗོད་དེ། བསྐལ་པའི་མེ་དཔུང་ཆེན་པོར་གྱུར་ནས། བགེགས་ཀྱི་ཕུང་པོ་ཐམས་ཅད་བསྲེག་ཅིང་། སྟེང་འོག་ཕྱོགས་མཚམས་ཐམས་ཅད་མེ་དཔུང་གིས་འཁྲིགས་པར་བསམ། ཧཱུྃ། སྟེང་འོག་ཕྱོགས་མཚམས་ཞེས་པའི་ཚིག་བཞིས་གསལ་གདབ། དྲུག་པ་སྦྱང་ཞིང་གསལ་བ་ནི། ཤངས་ལ་ཡྃ་ལས་རླུང་གི་སྟེང་དུ་ཧཱུྃ་དམར་པོ་བསམས་ཏེ། ཡྃ་ཧཱུྃ་ཞེས་བརྗོད་པས་ཡེ་ཤེས་ཀྱི་རླུང་ཆེན་པོར་གྱུར་ནས། བསྲེགས་པའི་ཐལ་བ་རྣམས་མི་གནས་པར་བསམ། མིག་གཡོན་པ་ལས་ཟླ་བའི་དཀྱིལ་འཁོར་སྟེང་དུ་ཧཱུྃ་དཀར་པོ་བསམས་ཏེ། དེ་ལས་ཡེ་ཤེས་ཀྱི་བདུད་རྩི་བྱུང་ནས། དངོས་པོའི་ལྗན་ལྗིན་ཐམས་ཅད་བཀྲུས། བགེགས་ཀྱི་ལུས་ཐམས་ཅད་སླར་གསོས་ནས་བྱང་ཆུབ་ཀྱི་སེམས་སྐྱེས་ཏེ། སྔར་གྱི་ལས་ལ་ནི་འགྱོད། ཕྱིས་མི་བྱེད་པར་དམ་འཆའ་ཞིང་རང་གི་གནས་སུ་དེངས་པར་བསམ་མོ། །གཉིས་པ་བཤགས་པ་བྱ་བ་ནི་གཉིས་ཏེ། དང་པོ་དགོས་ཆེད་ནི། དངོས་གྲུབ་ཀྱི་སྣོད་དུ་རུང་བར་བྱ་བའི་ཕྱིར་རོ། །གཉིས་པ་དབྱེ་བ་ནི་གསུམ་སྟེ། དང་པོ་བཤགས་པའི་རྒྱུ་ནི། གསང་སྔགས་ཀྱི་སྒོར་ཞུགས་ནས་རྩ་བ་དང་ཡན་ལག་གི་དམ་ཚིག་ནོས་པ་ལས་གཞུང་བཞིན་བསྲུང་བ་རྔོ་མ་ཐོགས་ཏེ་ནོངས་པས་སོ། །བཤགས་པ་བྱེད་པའི་རྐྱེན་ནི་ཉམས་པའི་ཉེས་དམིགས་བྱུང་བའམ། དངོས་གྲུབ་ཐོབ་པར་འདོད་པའི་ཕྱིར་བཤགས་པའོ། །བཤགས་པའི་ཐབས་ནི། སྟོབས་བཞིའི་སྒོ་ནས་བཤགས་ཏེ། རྟེན་གྱི་སྟོབས་ནི་དཀོན་མཆོག་གི་དྲུང་དང་། བླ་མ་ལ་སོགས་པ་གང་ཟག་གི་དྲུང་དུའོ། །དཔང་པོའི་སྟོབས་ནི། བཛྲ་ས་མ་ཡ་ཧཱུྃ་ཛཿ ཞེས་བརྗོད་ཅིང་སེ་གོལ་བརྡབས་པས། མདུན་གྱི་ནམ་མཁའ་ལ་བླ་མ་དང་ཡི་དམ་མཁའ་འགྲོ་ཆོས་སྐྱོང་ལ་སོགས་པ་སྤྱན་དྲངས་ཏེ། དེའི་སྤྱན་སྔར་བཤགས་པའོ། །སུན་འབྱིན་པའི་སྟོབས་ནི། སྔར་གྱི་ཉེས་བྱས་ལ་འགྱོད་པ་དྲག་པོ་ཞེ་ཐག་པ་ནས་བྱས་ཏེ། ཚིག་ཏུ་མཐོལ་ཞིང་ཡིད་ཀྱིས་བཤགས་པའོ། །གཉེན་པོའི་སྟོབས་ནི། ཕྱིས་མི་བྱེད་པར་དམ་འཆའ་བའོ། །དེའང་ལོང་བུ་སྤྲད། ཐལ་མོ་སྤྱར། མཆི་མ་འཁྲུགས་ཏེ་འཇམ་དཔལ་དམར་པོ་འཁོར་བཅས་ཞེས་པའི་ཚིག་ཉི་ཤུ་རྩ་གཅིག་གིས་སྤྱིར་བཤགས། རང་རིག་ཡེ་ཤེས་ཞེས་པའི་ཚིག་བཅོ་བརྒྱད་ཀྱིས་བྱེ་བྲག་ཏུ་བཤགས་པའོ། །གསུམ་པ་བརྡའ་སྒོ་དབྱེ་བ་ནི། བྷྲཱུྃ་ཞེས་བརྗོད་པས། བྷྲཱུྃ་ལས་འོད་ཟེར་གྱི་སྤྲོ་བསྡུས། སྣོད་བཅུད་སྦྱངས་ཏེ་མི་དམིགས་པ་ལས། སྣང་སྲིད་ལྷའི་གཞལ་ཡས་ཁང་དུ་གྱུར་པས། སྣོད་ཀྱི་འཇིག་རྟེན་ནི་གཞལ་ཡས་ཁང་། བཅུད་ཀྱི་སེམས་ཅན་ནི་ལྷའི་རང་བཞིན་དུ་བསྒོམ། ཡེ་ཤེས་ཀྱི་སྒོ་བཞི་ནས་ཞུགས་ཏེ། དེ་ལྟ་བུའི་དཀྱིལ་འཁོར་དུ་གསལ་བར་བསྒོམ་པའོ། །ཧཱུྃ། དབང་དྲག་འབར་བའི་ཕོ་བྲང་ཞེས་པའི་ཚིག་བཞིས་གསལ་གདབ། བཞི་པ་བརྡ་ཡི་ཕྱག་བྱ་བ་ནི། ལྷ་དང་གཞལ་ཡས་ཁང་དེའང་ཡུལ་གུད་པ་མ་ཡིན་ཏེ། རང་གི་རིག་པ་ཉིད་སྣོད་བཅུད་ཐམས་ཅད་ལྷ་དང་དཀྱིལ་འཁོར་དུ་གསལ་བར་ཤར་ཏེ། དོན་དུ་ན་ཡུལ་དང་རིག་པ་གཉིས་སུ་མེད་པར་མཇལ་བས། དེ་ཀ་ཁྱད་པར་གསང་སྔག་ཀྱི་དགོངས་པ་ཡིན་ཏེ། ངོམ་ཞིང་ངོ་མཚར་བའི་སྒོ་ནས་བརྡ་ཕྱག་འཚལ་ཏེ། ཧཱུྃ། དབང་དྲག་འབར་བའི་ཕོ་བྲང་ཞེས་པའི་ཚིག་ལྔས་གསལ་གདབ་བོ། །ལྔ་པ་བྱིན་དབབ་པ་ནི། སྤྱིར་དམ་བཅའ་བ་དང་། བྱིན་དབབ་པ་གཉིས་སུ་བཞེད་པ་ལས། གུ་རུ་པདྨའི་བཞེད་ཀྱིས་དམ་བཅའ་བ་མི་དགོས་གསུངས་ནས་དཀྱུས་ལས་མ་བྱུང་སྟེ། སློབ་དཔོན་དྷ་ན་ད་ལའི་བཞེད་ཀྱིས། དམ་བཅའ་བ་འདི་ཕྱག་བཞེས་སུ་མཛད་དེ། ཧཱུྃ། བསྐལ་པ་དཔག་ཏུ་མེད་པའི་སྔོན་རོལ་ནས། །ལྷ་མཆོག་གཤིན་རྗེའི་གཤེད་དང་སྨོན་ལམ་མཐུན་བསྡེབས་ནས། །དུས་འདིར་ཞལ་མཐོང་ཡི་དམ་ལྷར་གསོལ་གྱིས། །ལྷ་མཆོག་ཁྱེད་ཀྱིས་བདག་ལ་བྱིན་གྱིས་རློབས། །བདག་ཅག་ཏིང་འཛིན་རྩེ་གཅིག་མི་གཏོང་གིས། །ཁྱོད་ཀྱིས་ཐུགས་རྗེས་བདག་ཡོངས་མ་བཏང་ཞིག །ཅེས་བརྗོད་ཅིང་། ལག་པ་རྡོ་རྗེ་རྩེ་གཅིག་པའི་ཕྱག་རྒྱ་དང་བཅས་ལ། ཚིག་བརྗོད་པ་དང་མཐུན་པར་ཡི་དམ་དུ་དམ་བཅའོ། །དེ་ནས་བྱིན་དབབ་པ་དངོས་ནི། ཧཱུྃ་ཧཱུྃ་ཧཱུྃ། ཞེས་བརྗོད་རོལ་མོའི་སྒྲ་དྲག་ཏུ་བརྡུང་ཞིང་། ཧཱུཾ་དང་པོས་གསལ་གདབ། དེ་ནི་བསྐྱེད་པ་ཞེས་བྱ། ཧཱུྃ་བར་པས་ཡེ་ཤེས་ཀྱི་དཀྱིལ་འཁོར་སྤྱན་དྲངས་ཤིང་ཐུགས་དམ་བསྐུལ། དེ་ནི་བྱིན་བསྡུ་བ་ཞེས་བྱ། ཧཱུྃ་ཐ་མས་ཡེ་ཤེས་ཀྱི་དཀྱིལ་འཁོར་བསྐྱེད་པ་དེ་ལ་བསྟིམ་པས། བྱིན་དང་ལྡན་པར་བསྒོམ། དེ་ནི་བྱིན་གྱིས་དབབ་པ་ཞེས་བྱའོ། །ཧཱུྃ། གྲུ་གསུམ་དམར་ནག་རོལ་པའི་ཞེས་ཚིག་ལྔས་གསལ་གདབ་བོ། །དྲུག་པ་མཆོད་པ་བྱིན་གྱིས་བརླབ་པ་ནི། གཉིས་ལས། དང་པོ་ཐུན་མོང་གི་མཆོད་པ་བྱིན་གྱིས་བརླབ་པ་ནི། དང་པོ་རྡོ་རྗེ་དྲིལ་བུ་བརླབ་པ་སྟེ། རྡོ་རྗེ་མི་དམིགས་པ་ལས། ཧཱུྃ་ལས་རྡོ་རྗེ་རྩེ་ལྔ་པར་གྱུར། དེ་དཀྱིལ་འཁོར་གྱི་ལྷའི་རང་བཞིན་དུ་བསྒོམ། ཨཱོྃ་མ་ཧཱ་བཛྲ་ཧཱུྃ། ཞེས་ལན་གསུམ་དུ་གསོལ་ལ་ཐུགས་ཀར་བཟུང་། དེ་ནས་དྲིལ་བུ་མི་དམིགས་པ་ལས། ཧཱ་ལས་དྲིལ་བུར་གྱུར། དེ་དཀྱིལ་འཁོར་གྱི་རང་བཞིན་དུ་བསྒོམ། ཨཱོྃ་བཛྲ་དྷརྨཱ་གཎྜེ་ཧཱུྃ། ཞེས་ལན་གསུམ་དུ་དཀྲོལ་ཞིང་ལྟེ་བར་བཟུང་བར་བྱའོ། །རྡོ་རྗེ་དྲིལ་བུ་ལ་ཐབས་ཤེས་ཀྱི་དཀྱིལ་འཁོར་ལ་ངོ་སྤྲོད་པ་ནི་གོ་སླའོ། །ཐུན་མོང་གི་མཆོད་པ་ལྔ་པོ་ནི། བདག་ཡི་དམ་གྱི་ལྷར་གསལ་བའི་ཐུགས་ཀ་ནས་ཧཱུྃ་སྔོན་པོ་འཕྲོས་ཏེ། བསང་བའི་ཆུ་ལ་ཐིམ་པས་བདུད་རྩི་འཁྱིལ་བར་བསམ། ཨཱོྃ་ཨ་མྲྀ་ཏེ་